Palle Huld

Palle Torben Huld (født 2. august 1912 i Hellerup, død 26. november 2010 i København), søn af direktør Ludvig Christian Huld og hustru Emilie Sophie, født Lichmann, var en dansk skuespiller, lydbogsindlæser, forfatter og instruktør.

Karriere 
I 1928 vandt Huld en konkurrence i dagbladet Politiken og foretog en jordomrejse med skib, jernbane og bil. Konkurrencen var udskrevet i anledning af 100-året for den franske forfatter Jules Vernes fødsel. Ved hjemkomsten blev han på Københavns Rådhusplads hyldet af 20.000 fremmødte. Han beskrev sin rejse i bogen Jorden rundt i 44 Dage af Palle. Den blev oversat til over 11 sprog.
Hergé kan have læst bogen, og han er sandsynligvis inspireret af Huld til skabelsen af figuren Tintin.
I august 2012 blev Jorden rundt i 44 Dage af Palle genudgivet i anledning af forfatterens 100-års fødselsdag (med tilføjelse af et nyt forord af Troels Kløvedal).

Efter et studieophold i Canada 1928-1931 blev Huld i 1932 optaget på Det kongelige Teaters elevskole, debuterede på teatret i 1934 og blev fastansat samme sted i 1936. Her spillede Han en lang række store roller i fx Colombe, Der var engang, Genboerne, Elverhøj, Guys and Dolls, Ole Lukøje, Kjartan og Gudrun og Eventyr på Fodrejsen. Derefter fulgte flere kunstneriske succeser på Odense Teater.

Efter sit Canada-ophold, foretog Huld endnu en bemærkelsesværdig rejse i 1935 sammen med kollegaen Elith Foss. De rejste gennem Europa på en Nimbus motorcykel.
To år senere drog parret af sted til Teheran – ligeledes på motorcykel. Hans interesse for rejser sikrede ham medlemskab af Eventyrernes Klub.

Huld blev gennem tiden hædret med flere priser, herunder Frederik Schybergs Mindelegat, Oluf Poulsens Mindelegat og Louis Halberstadts Æreslegat. Han var Ridder af 1. grad af Dannebrog og blev i 2005 æreskunstner i Østermarie, hvor Palle Hulds Hulvej er opkaldt efter ham. Han var siden stiftelsen af Selskabet for Dansk Memorabilitet et festligt midtpunkt for det.

Huld udgav erindringsbogen Så vidt jeg erindrer i 1992.

Privatliv 
Huld var til sin død æresmedlem i Skuespillerforeningen af 1879, i hvis boligkompleks på Bispebjerg han i mange år havde fast adresse. Efter sin kones død flyttede han på Plejecenteret Sølund i København, hvor han sov ind den 26. november 2010, 98 år gammel.

Filmografi

Film 
 Skilsmissens børn – 1939
 Elverhøj – 1939
 Det store ansvar – 1944
 Det bødes der for – 1944
 For frihed og ret – 1949
 Jan går til filmen – 1954
 Ild og Jord – 1955
 Ung leg – 1956
 Eventyrrejsen – 1960
 Cirkus Buster – 1961
 Poeten og Lillemor i forårshumør – 1961
 Mine tossede drenge – 1961
 Rikki og mændene – 1962
 Der brænder en ild – 1962
 Kampen om Næsbygaard – 1964
 Tine – 1964
 Selvmordsskolen – 1964
 Premiere i helvede – 1964
 Mig og min lillebror – 1967
 Tre mand frem for en trold – 1967
 Min søsters børn vælter byen – 1968
 Mig og min lillebror og storsmuglerne – 1968
 Det er så synd for farmand – 1968
 Midt i en jazztid – 1969
 Manden på Svanegården – 1972
 Olsen-banden ser rødt – 1976
 Manden som ikke ville dø – 1999

TV-serier 
 Huset på Christianshavn – 1970-1977 afsnit nr: 81
 Matador – 1978-1981 afsnit nr: 6
 Gøngehøvdingen 1992 afsnit nr: 1
 Kaos i opgangen 1997

Bøger om Palle Huld

Referencer

Kilder 
 Kraks Blå Bog 1974
 
 

 Palle Huld på Danskfilmogteater.dk

 

Rejsebogsforfattere fra Danmark i 1900-tallet
Eventyrere fra Danmark
Skuespillere fra Danmark
Personer fra Hellerup
Personer i Kraks Blå Bog (afdøde)
Riddere af 1. grad af Dannebrog
Danskere i 1900-tallet
Selvbiografer fra Danmark
Dansksprogede forfattere fra Danmark
Personer i Dansk Biografisk Leksikon